**Inge Fottland** (født 21. juli 1949 i Volda) er en pensjonert leder i norsk offentlig sektor. Han er mest kjent som helseadministrator, med RIT 2000, som førte frem til byggingen av universitetssykehuset St. Olavs hospital i Trondheim, som det mest omfattende prosjektet han har ledet. I 2017 ble han tildelt Kongens fortjenstmedalje, i hovedsak for dette arbeidet. 

Han var leder for NTNUs campusutviklingsprosjekt i Trondheim i perioden 2004–2013. Deretter var han studiesjef samme sted til han gikk av med pensjon i desember 2016.

Utdannelse og karriere
----------------------

Fottland har sin utdannelse fra den tidligere Trondheim lærerhøgskole, som gjennom senere fusjoner er blitt en del av NTNU. Hans fag var biologi, kjemi og samfunnsfag. Han har også tatt topplederutdannelse (Executive Education) ved Wharton School, University of Pennsylvania og ved det franske Institut européen d’administration des affaires (INSEAD).

Etter avsluttet utdannelse underviste han ved Brundalen videregående skole fra 1975 til 1985. I perioden 1980–1981 hadde han i tillegg en 20% stilling i Nordisk ministerråd (1980–1981), for å lede et nordisk miljølæreprosjekt og produsere lærestoff for videregående skoler.

I 1985–1987 var han seksjonssjef hos fylkesrådmannen i Sør-Trøndelag, og i 1987–1992 fylkeshelsesjef, den første tiden som assisterende/konstituert.

Fottland var sentral i utviklingen av universitetssykehuset St. Olavs hospital i Trondheim, gjennom programfase, planleggings- og prosjekteringsfase, først som fylkeshelsesjef og fra 1992 som prosjektdirektør i utbyggingsprosjektet RIT 2000. Denne stillingen hadde han til 2002. Dette året skiftet RIT 2000 navn til Helsebygg Midt-Norge, og Fottland var administrerende direktør der den siste tiden før han sluttet.

> - Jeg er fascinert av store komplekse systemer som har ledelsesmessige utfordringer
> 
> 
> Inge Fottland
> 
> 

I perioden 1996–1997 var han i tillegg bygge- og eiendomsdirektør i Sør-Trøndelag fylkeskommune, med ansvar for blant annet skoleutbygginger.

Etter 17 år som helseadministrator, sluttet han i 2002 i Helsebygg Midt-Norge, for å begynne som administrerende direktør i firmaet Interconsult Prosjektutvikling AS, og bygge opp selskapets satsning på det private helsemarkedet. Fra samme år var han med på å grunnlegge, og ledet, et skandinavisk helsenettverk tilknyttet den internasjonale utviklingsorganisasjonen LinKS (Leadership in the knowledge society).

Etter to år som administrerende direktør i konsulentselskapet under Interconsult/COWI, kom han til NTNU i 2004 for å lede campusutviklingsprosjektet i Trondheim. Han ledet dette arbeidet frem til september 2013. De to siste årene som prosjektdirektør for campusutviklingen, var han også konstituert studiedirektør. Fra 1. juli 2013 ble han fast ansatt som studiesjef ved NTNU, og i september samme år tiltrådte han. Denne stillingen hadde han til han gikk av med pensjon 31. desember 2016.

### Verv (utvalg)

Fottland har hatt en rekke styreverv. Noen er listet opp nedenfor:

* Styremedlem i Nordenfjeldske Kunstindustrimuseum (NKM) 2008–2012.
* Nestleder i styret for Trondheim Symfoniorkester (TSO) 2002–2008.
* Styremedlem Ringve Museum 2000–2008.
* Han deltok i forhandlingene som førte til dannelsen av Sosialistisk Venstreparti (SV) under samlingskongressen i Trondheim i 1975, og satt som medlem og gruppeleder for SV i Trondheim bystyre 1975–1979.

> Inge Fottland tildeles Studenttinges æresmedalje nr. 7 for lang og tro tjeneste til fordel for studentene ved NTNU. Inge er en av studentenes beste venner og støttespillere, og er en uredd stemme som taler og arbeider for studenters velferd og rettigheter. Han er en åpen og ærlig diskusjonspartner som alltid tar seg tid til studentdemokratiet når det trengs.
> 
> 
> Fra Studenttingets begrunnelse for tildelingen
> 
> 

### Hedersbevisninger

* Som en av grunnleggerne av helsenettverket under LinKS (se ovenfor under «Utdannelse og karriere»), er han medlem av organisasjonens Honorary Advisory Board.
* I 2015 ble han tildelt Studenttingets æresmedalje.
* I 2017 ble han tildelt Kongens fortjenstmedalje, primært for sin store innsats med utviklingen av St. Olavs Hospital.

Referanser
----------

1. ↑  Ressem, Synnøve (25. august 2004). «Inge skal planlegge framtiden vår». *gamle.universitetsavisa.no*. Besøkt 23. november 2017.
2. ↑  «Helsebygg opphører med vemod og glede – Sykehusbygg». *sykehusbygg.no*. Arkivert fra originalen 1. desember 2017. Besøkt 23. november 2017.
3. 1 2 3  «En tålmodig mann». *Teknisk Ukeblad Magasin*. 14. mars 2002.
4. ↑  «Sykehuset skal ligge på Øya». *Tu.no* **(norsk)**. Besøkt 23. november 2017.
5. ↑  Redaktionen (12. september 2002). «Fottland ut – Vatnan inn». Dagens Medisin.
6. ↑  «Informasjon om stillingsendring, og kort omtale av Fottland i Rektors blogg 16. mai 2013». Arkivert fra originalen 1. desember 2017. Besøkt 23. november 2017.
7. ↑  «Nesten full utskifting av styret». *Adresseavisen*. 24. mars 2009.  *(ikke kilde for sluttår. Informasjon tilgjengelig fra NKM)*
8. ↑  «Giske skifter ut TSO-styret». *Adresseavisen*: 4. 4. januar 2008.  *(ikke kilde for startår. Informasjon tilgjengelig fra TSO)*
9. ↑  Wessel, Jorunn (16. juni 2015). «Studenttingets æresmedalje til Inge Fottland». NTNU.
10. ↑  «LinKS' informasjon om Honorary Advisory Board». Arkivert fra originalen 1. desember 2017. Besøkt 23. november 2017.
11. ↑  Furberg, Kristoffer (6. desember 2017). «Tidligere studiesjef fikk Kongens fortjenstmedalje». *universitetsavisa.no*. Arkivert fra originalen 7. desember 2017. Besøkt 7. desember 2017.